**Almene beboere – og alle andre danskere – kan nu få indefrosset deres ekstraregning for el og gas til betaling på et senere tidspunkt.**

Den 1. november 2022 trådte indefrysningsordningen i kraft. Det betyder, at borgere og virksomheder kan få indefrosset deres ekstraregning til el og gas fra 1. november 2022 til betaling på et senere tidspunkt.
Det sker som et resultat af den aftale om vinterhjælp, som et bredt flertal i Folketinget indgik i september, og som nu er godkendt af EU-Kommissionen.

Dog skal man være opmærksom på, at det kan variere, hvornår det enkelte energiselskab er klar til at ekspedere tilmeldinger til indefrysningsordningen, [oplyser Energistyrelsen i en pressemeddelelse](https://via.ritzau.dk/pressemeddelelse/nu-traeder-indefrysningsordningen-i-kraft?publisherId=13560344&releaseId=13663370). Forklaringen er, at ordningen har betydet store ændringer i selskabernes IT-systemer.

****Hvad skal boligorganisationen gøre?****

Som udgangspunkt har boligorganisationen ikke en rolle, når der er tale om det individuelle kundeforhold mellem beboer og forsyningsselskab, og det er beboeren selv, som skal tilmelde sig ordningen hos forsyningsselskabet. Men som led i at forebygge udsættelser kan den enkelte boligorganisation ud fra en konkret vurdering have fordel i at informere beboere, som måske ikke selv er opmærksomme på ordningen.
[Læs mere i BL Informerer](https://bl.dk/bl-informerer/2022/11/4222-nu-traeder-indefrysningsordningen-i-kraft-for-el-og-gas/)

Hvis man vælger at indefryse sine energiregninger, skal man afdrage lånet til energivirksomheden over en årrække.

****Man tilmelder sig indefrysningsordningen på sit energiselskabs hjemmeside.****

****Fakta om ordningen:
Hvor meget kan jeg udskyde?****Ordningen giver beboere mulighed for midlertidigt at få indefrosset en del af deres regning for el, gas og fjernvarme, hvis prisen er over en fastsat grænse. Grænsen omtales som ”prisloft” i ordningen.

Beboere skal altså fortsat betale den del af regningen, der er under prisloftet.

****Prisloft for gas****Hvis prisen på gas er over et loft, der er fastsat efter gasprisen i 4. kvartal af 2021, kan du få indefrosset den del af energiregningen, der overstiger dette prisloft.

Prisloftet for gas er gasprisen før tariffer, afgifter og moms.

Prisloftet er:

* 5,84 kr. pr. m3, hvilket svarer til en typisk forbrugerpris på 15,45 kr. pr. m3.

****Prisloft for el****Når prisen på el kommer over et niveau, der er fastsat efter prisen i 4. kvartal af 2021, kan du få indefrosset den del af energiregningen, der overstiger prisen.

Prisloftet for el er elprisen før tariffer, afgifter og moms,
Prisloftet er:

* 0,8 kr. pr. kWh, hvilket svarer til en typisk forbrugerpris på 2,18 kr. pr. kWh

Bemærk, at forbrugerpriserne er opgjort før den kommende nedsættelse af elafgiften i de første 6 måneder af 2023.

****Hvad med fjernvarmen?****Det vil også være muligt at få indefrosset en del af sin fjernvarmeregning fra den 1. januar 2023. Ordningen starter senere, fordi fjernvarmeselskaber afregner kvartalsvist, men vil fortsat gælde i et år.

Kilde: Borger.dk

Kilde: Fagbladet Boligen